《长安有狭斜行》
元代·陈樵

长安有狭斜，方驾秦中客。云是牛丞相，来自薄家宅。

薄家万户侯，朱门映椒壁。长楸车马来，宾客御瑶席。

金屋贮尹邢，阿娇泪沾臆。燕燕慵来妆，繁华照春色。

转蕙光风翻赵带，徘徊月到班姬床。班姬辍芳翰，纨扇从风扬。

明妃斗百草，玉环御云装。向来温柔地，尽入白云乡。

何以慰王孙，琵琶随骕骦。何以奉燕燕，罢舞歌慨慷。

何以奉明主，绿珠奏清商。嫫母挟无盐，搔头爱宫妆。

作者简介：（1278—1365）元东阳人，字君采，号鹿皮子。幼承家学，继受经于程直方。学成不仕，隐居圁谷。性至孝。为文新逸超丽。有《鹿皮子集》。